**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona o profesionálnych náhradných rodičoch a o zmene a doplnení niektorých zákonov sa predkladá s týmito rozpormi

**s Ministerstvom financií Slovenskej republiky:**

V doložke vybraných vplyvov (ďalej len „doložka vplyvov“) je vyznačený negatívny, rozpočtovo nekrytý vplyv na rozpočet verejnej správy. V Analýze vplyvov na rozpočet verejnej správy, na zamestnanosť vo verejnej správe a financovanie návrhu (ďalej len „analýza vplyvov“) je v tabuľke č. 1 kvantifikovaný negatívny vplyv v sume 2 933 767 eur v roku 2022, v sume 3 056 337 eur v roku 2023 a v sume 3 433 454 eur v roku 2024. Za oblasť zamestnanosti predkladateľ požaduje zvýšenie počtu zamestnancov – profesionálnych rodičov na rok 2023 o 2 osoby a na rok 2024 o ďalších 17 osôb. V analýze vplyvov v časti 2.1.1. Financovanie návrhu je uvedené, že finančné dopady vyplývajúce z návrhu zákona nie sú zabezpečené v rozpočte kapitoly Ministerstva práce, sociálnych vecí a rodiny SR (ďalej len „MPSVR SR“). V rámci predbežného pripomienkového konania sme všetky predmetné vplyvy vyplývajúce z návrhu zákona žiadali zabezpečiť v rámci schválených limitov kapitoly MPSVR SR na príslušné rozpočtové roky, bez dodatočných požiadaviek na štátny rozpočet. Pripomienka akceptovaná nebola a predkladateľ k stanovisku Komisie na posudzovanie vybraných vplyvov uvádza, že MPSVR SR nedisponuje voľnými zdrojmi vo svojej kapitole, ktorými by vedelo zabezpečiť krytie vplyvu návrhu zákona. Na uvedenej pripomienke uplatnenej v rámci predbežného pripomienkového konania však aj naďalej trváme. V nadväznosti na uvedené žiadame upraviť doložku vplyvov a analýzu vplyvov tak, aby z nich nevyplýval rozpočtovo nekrytý vplyv na rozpočet verejnej správy a aby vplyvy (vrátane oblasti zamestnanosti) boli zabezpečené v rámci limitov kapitoly MPSVR SR. V prípade neakceptovania vyššie uvedeného žiadame nepokračovať v legislatívnom procese až do doriešenia finančného krytia.

**s Komisárkou pre deti,** ktorá žiada výkon závislej práce profesionálneho náhradného rodiča zmeniť na samostatnú zárobkovú činnosť, konkrétne na tzv. slobodné povolanie.